## El Festival Internacional de Música Antiga i Barroca de Peníscola complix 30 anys amb nou grans concerts i programació familiar

*** Del 24 de juliol al 3 d’agost, importants noms nacionals i internacionals componen la programació
* El director general de Cultura ha destacat la trajectòria del festival que esta edició inclou dos exposicions d’accés lliure**

El Festival Internacional de Música Antiga i Barroca de Peníscola, organitzat per l’Institut Valencià de Cultura, la Diputació de Castelló i l’Ajuntament de Peníscola, ha presentat la seua 30a edició, que tindrà lloc del 24 de juliol al 3 d’agost en el castell del Papa Luna.

La 30a edició del festival proposa una completa i ampliada programació, amb nou grans concerts, el tradicional piromusical, un espectacle familiar i dos exposicions d’accés lliure.

El castell del Papa Luna ha acollit este dijous la presentació, a la qual han assistit el director general de Cultura, Miquel Nadal; la directora adjunta de Música i Cultura Popular de l’Institut Valencià de Cultura, Beatriz Traver; el diputat de Cultura de la Diputació de Castelló, Lídia Herrero, la regidora de Cultura de l’Ajuntament de Peníscola; i Leonardo Marqués, programador d’esta edició del festival. A més, ha actuat el quartet de veus del Cor del XXX Aniversari del Festival de Música Antiga i Barroca, que obrirà el festival el 24 de juliol.

El director general de Cultura, Miquel Nadal, ha mostrat la seua satisfacció per la trajectòria del festival i ha destacat que “pocs festivals tenen el privilegi de dir que arriben a les tres dècades amb el bon estat de salut amb què ho fa el Festival de Música Antiga i Barroca de Peníscola”.

En este sentit ha ressaltat que esta cita “s’ha convertit en una data clau del calendari i un festival de referència en tota Europa” i ha afegit que “la programació d’enguany no deixarà indiferent els aficionats del repertori barroc; és sense dubte una celebració immillorable d’este aniversari”.

Entre les novetats d’esta edició destaca que el Festival de Música Antiga i Barroca de Peníscola passa a formar part del projecte d’investigació ‘Espais, gèneres i públics de la música’ de la Universitat Nebrija, juntament amb l’Institut Complutense de Ciències Musicals ICCMU, la Universitat Complutense de Madrid i la Universitat Politècnica de Madrid. El festival es convertirà en un laboratori d’investigació de l’estudi del comportament dels públics i de la música antiga com a recurs de desenrotllament cultural i turístic.

**Programació del festival**

El festival inicia la seua programació el dijous 24 de juliol, a les 22:30 hores, en el castell del Papa Luna amb Collegium Instrumentale juntament amb el Cor del XXX Festival de Música Antiga i Barroca, dirigit per Josep Vicent Balaguer, amb una proposta dramàtica i exuberant de Bach i Vivaldi.

El dissabte 26 de juliol serà el moment de l’agrupació britànica Voces8 Scholar Ensemble, amb un programa dedicat a Palestrina en el 500 aniversari del seu naixement.

La formació valenciana Capella de Ministrers proposarà el diumenge 27 de juliol l’escolta d’un dels manuscrits musicals més famosos del segle XIII, el *Codex Buranus.* Es tracta d’una col·lecció de 250 cançons, popularitzades pels *Carmina Burana* d’Orff. Els andalusos Accademia del Piacere seran els següents que passen per l’escenari el dilluns 28 de juliol, amb un programa titulat *Spain on fire. Passions divines i humanes del barroc espanyol.*

El dimarts 29 de juliol el festival comptarà amb l’altra proposta internacional d’esta edició, els belgues A nocte temporis, que portaran fins a Peníscola un programa compost una sèrie d’aires i *brunettes*: de la balada més emotiva a la cançó de borratxera més exaltada.

Els valencians Mediterrània Consort, dirigits per David Antich, arribaran el dimecres 30 de juliol amb *La mirada de Partènope*, una selecció de música espanyola i napolitana en el 300 aniversari d’Alessandro Scarlatti. I el dijous 31 serà el torn de la formació valenciana La Dispersione, amb el programa *Sorge infausta una procella* compost per obres de Händel i Vivaldi i amb la direcció de Joan Baptista Boïls.

Harmonia del Parnàs, dirigit per Marian Rosa Montagut, portarà al festival el divendres 1 d’agost el seu espectacle *D’aquella immensa mar*, que proposa un viatge per la música mestissa de diferents emplaçaments d’ultramar durant el període colonial.

El grup català Ensemble Contratemps serà l’encarregat d’oferir l’últim dels grans concerts d’esta edició del festival, el dissabte 2 d’agost, amb una innovadora versió de les famoses *Estacions* d’Antonio Vivaldi, juntament amb àries i moviments d’altres obres del compositor. El reconegut artista plàstic Quim Moya acompanyarà la interpretació de la música llegendària de Vivaldi mentres pinta en temps real.

La 30a edició del festival conclourà amb el tradicional espectacle piromusical, amb el títol *XXX Aniversari Barroc* i a càrrec una vegada més de Pirotècnia Tomás de Benicarló. La platja nord de Peníscola acollirà este espectacle en la nit del diumenge 3 d’agost, a partir de les 00:00 hores.

El Festival continua en la seua aposta per incloure una programació destinada al públic familiar. Així, els dies 29 i 30 en la Casa de l’Aigua tindrà lloc el concert-taller ‘La abuela Vihuela’, a càrrec de Belisana Ruiz i Èlia Casanova, per a públic familiar a partir de 4 anys i entrada lliure. Les invitacions es repartiran el mateix dia des d’una hora abans en la Casa de l’Aigua.

El festival compta també amb dos exposicions com a activitats paral·leles. La mostra ‘Els àngels músics’ exposa reproduccions dels instruments musicals mostrats en les pintures renaixentistes de la capella major de la Catedral de València, trobades en 2004. A més, l’exposició ‘La imatge del festival. 30 anys de cartells’, que es podrà visitar en el Palau de Congressos, passarà revista a tota la cartelleria usada en la història del festival.

**Abonaments i entrades**

Les entrades anticipades per als concerts del festival ja estan a la venda a un preu de 15 euros, en la pàgina web del festival. A més, hi ha abonaments de nou concerts a 90 euros i de cinc concerts a 60 euros. A partir del 15 de juliol també es podran adquirir en les taquilles situades en la Casa de l’Aigua, de la plaça de Santa Maria i els dies de concert en el castell.

Fecha: 25/06/2025